འདས་པའི་གྲོས་ཚོགས་སྐབས་བཅུ་པོ་ཚང་མའི་སྟེང་ཤེས་རིག་ལས་ཁུངས་ཀྱིས་ཤེས་ཡོན་སྲིད་བྱུས་ལག་བསྟར་གནང་དང་གནང་མུས་ཡིན་སྐོར་དང་།དེའི་ནང་ནས་ཀྱང་བྷུན་ཏར་དགེ་འོས་སློབ་ཁང་ཆེད་འགྲོ་སོང་ས་ཡ་མང་པོ་བཏང་སྟེ་ཤེས་ཡོན་སྲིད་བྱུས་ལག་བསྟར་ཆེད་དགེ་རྒན་གསོ་སྐྱོང་གནང་གི་ཡོད་ཚུལ་གསུངས་པ་རེད།ཤེས་ཡོན་སྲིད་བྱུས་ལག་བསྟར་དང་འབྲེལ་བའི་ཐོག་ད་སྔ་སྤྱི་ཚོགས་ནང་བགྲོ་གླེང་གང་མང་བྱུང་བ་མ་ཟད།གྲོས་ཚོགས་རང་ནས་ཀྱང་ཚོགས་ཆུང་ཟུར་འཛུགས་ཀྱིས་རྟོག་ཞིབ་གནང་ཡོད་པས།འདིར་བསྐྱར་བཤད་དགོས་པ་མ་མཐོང་།འོན་ཀྱང་སྤྲིན་གསེབ་ཀྱི་ཆུ་ཤེལ་ཕོ་བྲང་དང་འདྲ་བའི་བྷུན་ཏར་དགེ་འོས་སློབ་ཁང་གི་དངོས་ཡོད་གནས་སྟངས་ཕྲན་ཙམ་མ་གླེང་ན།འབྲེལ་ཡོད་རེ་ཟུང་མ་གཏོགས་རྒྱུས་མངའ་གཏིང་ཟབ་ཡོད་མཁན་ཧ་ཅང་དཀོན་པའི་ཚོད་དུ་འདུག